Modele ale sistemului parlamentar bicameral


Abstract
Scopul acestui studiu este acela de a realiza un tablou cât mai complet în ceea ce priveşte avantajele sistemului parlamentar bicameral comparativ cu cele ale sistemul parlamentar unicameral.

În prima parte a studiului sunt prezentate analizele teoretice ale sistemului parlamentar bicameral, realizate de specialişti în drept constituţional şi parlamentar şi un istoric al bicameralismului în diverse ţări din Europa, cât şi în România. În partea a doua a studiului se face o analiză comparativă a diverselor modele ale sistemului parlamentar bicameral din cele 17 ţări din Europa în care funcţionează acest sistem. Ultima parte a studiului prezintă atribuţiile Camerelor Superioare în ţări din Europa, Rusia şi SUA.  

În viziunea Tratatului de la Lisabona, rolul Camerei Superioare va fi mult mai vizibil, deoarece Senatul ar trebui să reprezinte interesele teritoriale şi ale colectivităţilor locale, câtă vreme întreaga construcţie europeană se bazează pe principiile descentralizării şi autonomiei locale, principii  prevăzute şi în Constituţia României, art. 120, alin. (1).  

Ca urmare, în ultimii ani au existat multe dezbateri cu privire la reconsiderarea rolului Camerei Superioare. Ultima dintre acestea s-a desfăşurat la 21 februarie 2008, când Senatul Franţei, în colaborare cu Congresul puterilor locale şi regionale din cadrul Consiliului Europei, a organizat o Conferinţă cu tema: “Bicameralismul şi reprezentarea regiunilor şi colectivităţilor locale: Rolul celei de a doua Camere în Europa”. Temele dezbaterii au fost: studierea diversităţii modelului parlamentar bicameral; formele de reprezentare şi modalitatea de desemnare a membrilor Senatului; mijloacele de îmbunătăţire ale reprezentării regiunilor şi colectivităţilor locale în cadrul celei de a doua Camere cât şi explorarea legăturilor dintre reprezentarea regiunilor şi colectivităţilor locale şi puterea celei de a doua Camere.

1. Aspecte teoretice privind modelul parlamentului bicameral

Opţiunea pentru sistemul parlamentar monocameral sau bicameral constituie, în toate cazurile, rezultatul unor condiţii istorice. De regulă, monocameralismul este considerat ca fiind specific statelor unitare, reflectând unicitatea organelor statului şi structurii politice, ce pune în evidenţă modul de exercitare a puterii de către un stat   unitar. Această regulă nu este însă absolută, deoarece au existat - şi există – situaţii în care state unitare precum Franţa, Italia, Belgia, Japonia, Spania, Marea Britanie au optat, datorită unor condiţii istorice, pentru sistemul bicameral
. 


După cum rezultă, criteriul naţional (unitar) joacă un rol esenţial în determinarea unei anumite opţiuni de organizare parlamentară. Acestui element i se adaugă însă şi raţiuni de ordin istoric, care au făcut ca în anumite ţări opţiunea bicamerală să prevaleze, fiind consfinţită de constituţiile a numeroase ţări.


Marea Britanie, care este una dintre ţările cu opţiuni bicamerale, a ajuns la această formulă ca urmare a unor raţiuni istorice determinate de desprinderea a ceea ce ulterior s-a denumit „Camera Comunelor”, din Adunările reprezentative, convocate de monarhi pentru soluţionarea în special a problemelor legate de plata contribuţiilor necesarea pentru purtarea războaielor.


În Franţa, sistemul bicameral poartă amprenta personalităţii lui Napoleon, care a preconizat existenţa unei a doua Camere „de reflecţie”, considerată a fi o contrapondere faţă de impetuozitatea şi dinamismul primei Camere. Franţa a fost confruntată, la timpul său, cu o adevărată „dictatură parlamentară” (Le régime des assemblées), în timpul Revoluţiei franceze, când Parlamentul a devenit atotputernic.


În SUA, bicameralismul a apărut tocmai din necesitatea de a concilia revendicările democratice generale care pledau pentru o reprezentanţă populară suverană, cu drepturile fundamentale ale statelor care, întrunite în federaţia americană, doreau să le fie respectate prerogativele de autonomie, consimţind să transfere autorităţii federale numai un număr relativ limitat de atribuţii. Rezultă, deci, că elementul de ordin istoric a servit de foarte multe ori ca un factor de complementaritate care a decis, în final, opţiunea suverană a unor popoare pentru o formă sau alta de organizare parlamentară.


  Privite comparativ, monocameralismul şi bicameralismul oferă fiecare anumite avantaje şi dezavantaje. Monocameralismul facilitează o procedură legislativă relativ simplă şi rapidă, evită dezbaterile paralele, permite concentrarea atenţiei opiniei publice, a factorilor politici asupra unui singur forum naţional, în cadrul căruia se dezbat toate problemele ce privesc dezvoltarea naţiunii. Monocameralismul prezintă, însă, dezavantajul de a nu permite un nou „control” la nivel parlamentar asupra procedurii de adoptare a legilor şi asupra conţinutului acestora. Pe de altă parte, aşa cum se ştie, în unele regimuri totalitare, parlamentele au devenit adevărate „anexe” ale puterii executive, ratificând de cele mai multe ori, fără nici un fel de dezbateri, deciziile şi hotărârile acesteia.


Sistemul bicameral oferă, prin urmare, posibilitatea unei duble „judecăţi” asupra importanţei, conţinutului şi semnificaţiei legilor, permiţând o mai bună gândire a soluţiilor juridice, evită graba în adoptarea unor decizii şi oferă un sistem reciproc de contrapondere forţelor politice care participă la activitatea parlamentară. Bicameralismul are, însă, evident, defectul că îngreunează inevitabil desfăşurarea procesului legislativ, iar uneori poate duce chiar la blocarea unor legi. Lucrul acesta este cu atât mai vizibil în sitauţiile în care nu există o departajare clară a atribuţiilor celor două Camere, procedura legislativă reluându-se automat pentru orice proiect de lege, indiferent de importanţa şi semnificaţia lui politică, în cadrul fiecăreia dintre cele două Camere ale Parlamentului.


Specialiştii au identificat mai multe tipuri de bicameralism. Prof. Ion Deleanu
 distinge „bicameralismul aristocratic”, care asociază „Camerei de jos”, populară, democratică, aleasă prin vot universal, egal, direct şi secret, o Cameră „înaltă”, compusă din parlamentari desemnaţi pe o bază selectivă. Exemplul tipic în acestă privinţă îl constituie Camera Lorzilor din Marea Britanie, a cărei reformă se are în vedere în prezent, tocmai pentru a evita transformarea ei într-un organism aristocratic, conservator, de natură a menţine vechile tradiţii, în măsură să contracareze eventuale elemente de noutate.


O a doua categorie de parlamente bicamerale sunt acelea care dau expresie unui bicameralism „politic”, urmărindu-se în special ponderarea exceselor ce rezultă din „legea numărului”, aplicabilă în Camera inferioară. În acestă privinţă se înregistrează o mare varietate de tipuri de sisteme bicamerale, de remarcat fiind faptul că în unele ţări cea de a doua Cameră este aleasă prin sufragiu direct, iar în altele prin sufragiu indirect. De asemenea, se constată anumite diferenţe  pe care le prevăd constituţiile naţionale în ceea ce priveşte condiţiile de vârstă pentru ca cineva să fie ales în cea de a doua Cameră, ori durata mandatului, care în anumite ţări diferă în ceea ce priveşte Camera inferioară.


În legătură cu atribuţiile celor două Camere, un număr restrâns de ţări (Italia şi Belgia) conferă atribuţii egale celor două Camere, în vreme ce un număr preponderent de sisteme parlamentare recunosc celei de a doua Camere numai anumite atribuţii, mai restrânse decât cele ce revin Camerei de bază. 


O a treia categorie de sisteme bicamerale sunt acelea care consacră „multicameralismul economic şi social”, instituind o Cameră ce reprezintă grupurile economice şi sociale, sindicatele, care de cele mai multe ori nu sunt desemnate prin alegeri, ci de către asociaţiile pe care le reprezintă. Într-un asemenea sistem, acţiunii politice generale, exprimată de Camera propriu-zisă, i se adaugă consultarea asociaţiilor economice şi sociale, pentru probleme specifice ce ţin în mod direct de garantarea intereselor lor.


În unele sisteme, cum este de pildă cel francez, o asemenea opţiune pentru „multicameralismul economic şi social” oferă un element de complementaritate Parlamentului propriu-zis, compus din Adunarea Naţională şi din Senat. De remarcat este însă faptul că în sistemul francez Consiliul economic şi social are un rol consultativ, el neconstituind propriu-zis o structură a mecanismelor parlamentare, dar aducându-şi, desigur, contribuţia în dezbaterea şi perfectarea unui anumit tip de legi, care sunt legate în mod direct de interesele unor anumite categorii sociale sau altele.


În sfârşit, se mai vorbeşte de un „bicameralism federal”, legat de structura federală a statului şi cerinţa inevitabilă de a asigura înfăptuiea obiectivelor generale la nivel statal, aceasta în echilibru şi cu respectarea deplină a drepturilor statelor federale. În unele sisteme, cea de a doua Cameră, care reprezintă interesele unităţilor componente ale structurii federale, are însă atribuţii limitate, fiind consultată mai ales în problemele ce privesc drepturile şi interesele colectivităţilor locale.

2. Istoria şi dezbaterile privind bicameralismul în România

În România, originile celor două Camere ale Parlamentului sunt diferite. Iniţial, sistemul parlamentar român sau, mai exact, structurile care l-au precedat au fost de natură unicamerală. În Ţările Române au funcţionat Adunări obşteşti în care au fost reprezentate toate categoriile sociale. Rolul lor s-a impus cu deosebire în secolul XIX, când s-a decis unirea Moldovei şi Munteniei, votată de cele două adunări.


Crearea instituţiei Senatului este legată de Statutul dezvoltător al Convenţiei de la Paris, care se datorează lui Alexandru Ioan Cuza. Sistemul bicameral a fost menţinut în Constituţiile române din 1866, 1923 şi chiar din 1938, abolirea celei de a doua Camere producându-se în 1945.


Renunţarea la sistemul bicameral a fost justificată, în perioada socialistă, prin ideea unicităţii puterii, apreciindu-se că, întrucât suveranitatea aparţine poporului, acesta ar trebui să o exercite în mod necesar printr-o singură reprezentanţă naţională, în cadrul căreia delegaţii săi urmau să fie reprezentanţi.


Abolirea pluralismului politic şi concentrarea puterii de către partidul comunist, centralizarea excesivă, au dus practic la deprecierea vieţii parlamentare, reprezentanţa naţională devenind un instrument de ratificare facilă a deciziilor adoptate la nivelul puterii executive.


După revoluţia din decembrie 1989, în ţara noastră, ca şi în alte state foste socialiste, s-a ridicat problema unei opţiuni pentru un sistem sau altul, monocameral sau bicameral. Dorinţa de a revigora tradiţiile democratice ale ţării, ca şi experienţa , deloc pozitivă, a sistemului monocameral, au dus la adoptarea sistemului bicameral şi s-a considerat necesar să se asigure un sistem de egalitate deplină între cele două Camere. S-a estimat că un asemenea mecanism este preferabil opţiunii monocamerale, permiţând asigurarea unui echilibru politic, o mai înţeleaptă reflecţie pe marginea actelor legislative ce urmau a fi adoptate, ca şi exprimarea deplină, în cadrul unor dezbateri la mai multe nivele a diverselor opţiuni şi soluţii democratice.


Activitatea parlamentară nu s-a limitat însă la adoptarea de legi ci a cuprins şi un număr important de activităţi conexe, vizând declaraţii politice, moţiuni, primirea unor înalţi oaspeţi străini, alegerea unor demnitari ai statului, potrivit prevederilor Constituţiei. În aceste condiţii ritmul activităţii legislative nu a putut fi cel dorit, numeroase proiecte legislative având un drum lung până la adoptarea lor. Ritmul lent al activităţii legislative a atras numeroase critici, inclusiv din partea executivului, care au folosit această împrejurare ca un argument în sprijinul procedurii legiferării prin „ordonanţe de urgenţă”
. 

În statul unitar există o singură naţiune şi, deci, o singură voinţă naţională, temeiurile bicameralismului fiind date de separaţia puterilor, chiar în organizarea şi funcţionarea parlamentului
. Decretul-lege nr.92/1990 stabilea că Parlamentul României este alcătuit din Adunarea Deputaţilor şi Senat. Diferenţieri destul de relevante s-au realizat prin regulamentele celor două Camere (cum ar fi instituirea şi răspunderea politică a Guvernului care era numai faţă de Camera Deputaţilor), impunându-se ideea că în timp ce Senatul reprezintă judeţele, Camera Deputaţilor reprezintă populaţia întregii ţări. Încercând să promoveze un bicameralism diferenţiat, Comisia de redactare  a proiectului de Constituţie, în principiile şi structura Constituţiei, prezentate Adunării Constituante, a propus ca Adunarea Deputaţilor să fie formată din deputaţi aleşi prin vot universal, egal, direct, secret şi liber exprimat, iar Senatul să fie format din senatori desemnaţi de către consiliile colectivităţilor locale, deci prin sufragiu indirect. Comisia a propus şi alte două variante de reglementare. În prima variantă se propunea ca Senatul să fie format din senatori aleşi prin scrutin uninominal, iar a doua variantă propunea să se instituie şi senatori de drept, enumerându-se categoriile din care urmau să provină aceştia. Deci se propunea un parlament bicameral, în care cele două Camere să se diferenţieze prin modalităţi de desemnare şi funcţii. 

Bicameralismul integral este o formulă inedită în experienţa parlamentară românească, Senatul în regimul parlamentar antebelic fiind doar un corp ponderator, de reflecţie, ultimul cuvânt având Camera Deputaţilor. Modelul bicameralismului integral a fost preluat din experienţa constituţională italiană şi belgiană şi prezintă unele avantaje faţă de bicameralismul atenuat antebelic întrucât asigură, mult mai sigur, avantajele bicameralismului în general: 
· cele două Camere se vor împiedica reciproc să devină despotice, evitându-se astfel o dictatură colectivă prin dedublarea grupurilor parlamentare ale majorităţii şi opoziţiei; divizarea în două Camere a legislativului este o transpunere, la nivel intrafuncţional, a principiului separaţiei puterilor în stat;

· în Parlament se asigură o reprezentare cât mai echilibrată a opiniei publice, adeseori fluctuantă şi instabilă, oscilând între tendinţele novatoare ale unei părţi a electoratului şi cele tradiţionaliste ale alteia;

· evitarea practicii multiplei lecturi (cel puţin 3), la intervale minime, care să le asigure eficacitatea, specifică Parlamentelor unicamerale, fiind folosită pentru evitarea adoptării unei legi fără o analiză şi dezbatere suficientă, specifică Parlamentului unicameral. Astfel, se poate ajunge ca, în cadrul sistemului parlamentar unicameral, întârzierea în adoptarea legii să fie mult mai mare decât în cadrul sistemului bicameral. De asemenea, dezbaterea unui proiect de către parlamentarii fiecărei Camere este o soluţie mai eficace pentru calitatea actului normativ decât lectura succesivă a acestuia în cadrul unei singure Camere;

· creşterea controlului asupra executivului, realizat de fiecare Cameră în parte;

· asigurarea unui cadru de analiză succesivă a legilor de către două corpuri de legiuitori diferiţi. Procesul de legiferare nu este mai complicat, dar mai profund, deoarece reluarea procedurii cu ocazia fiecărei lecturi, cum este în sistemul parlamentar unicameral, îngreunează, câteodată artificial, procedura, evitându-se o simplitate dăunătoare intereselor generale.

Astfel, procesul legislativ este mai complicat dar, evident că, în acest domeniu atât de important pentru interesele ţării, este preferabil. În afară de asta controlul asupra executivului este mai eficace prin două Camere decât prin una singură. 

În sensul celor arătate, dezbaterile din Adunarea Constituantă, referitoare la structura bicamerală a Parlamentului, s-au referit, în justificarea bicameralismului, la necesitatea de a se evita „dictatul Parlamentului” şi la faptul că „o lege analizată de mai multe persoane, constituite în două Camere diferite, dă o garanţie în plus”, la avantajele existenţei a două Camere în procesul legislativ şi pentru controlul executivului, precum şi la temerea, dacă ar fi unicameral, a „câştigării unei omnipotenţe dictatoriale a Parlamentului”, la asigurarea unei garanţii suplimentare pentru aplicarea principiilor democratice şi eliminarea unor „greşeli” în activitatea uneia sau alteia din Camere.

Despotismul unei adunări este mai periculos decât despotismul unei singure persoane, întrucât datorită structurii sale colective, membrii adunării nu pot fi traşi la răspundere civilă sau penală, ei fiind, sub acest aspect, practic în afara răspunderii juridice. Practica bicameralismului dovedeşte că întârzierile ce s-ar putea produce în procesul legislativ se referă, îndeosebi, la proiecte discutabile, îndoielnice, nu la cele în deplin acord cu opinia publică.

Unicameralismul este, de regulă, însoţit de mai multe lecturi succesive ale unui text, adică dezbateri şi vot în vederea adoptării sale definitive, cu scopul de a minimaliza riscul soluţiilor pripite. Asemenea lecturi pot fi şi într-un parlament bicameral. Fiind realizate de acelaşi corp legiuitor lecturile apar adesea ca o formalitate artificială şi pierdere de timp, suprimate nu de puţine ori din raţiuni de urgenţă. Bicameralismul asigură ca a doua lectură a unei legi să se facă, întotdeauna, de o altă adunare, ceea ce este de natură să asigure o percepţie critică mai accentuată. De asemenea, bicameralismul minimalizează riscul dominaţiei majorităţii, întrucât favorizează dialogul dintre majorităţile dintre cele două Camere, ca şi între grupurile parlamentare ce constituie opoziţia. Dialogul dintre Camere nu este direct, ci mediat de procedura parlamentară, de conciliere  şi soluţionare a divergenţelor.

Bicameralismul integral, bazat pe o egalitate aproape perfectă între cele două Camere ale Parlamentului din punctul de vedere al atribuţiilor acestora, era exponentul avantajelor anterior menţionate faţă de sistemul unicameral, însă prezenta şi unele dezavantaje, mai ales de ordin procedural. Astfel, procedura era eminamente conflictuală, deoarece Camerele având atribuţii decizionale identice, dar fiecare cu personalitatea sa, cele mai multe proiecte de legi erau adoptate în mod diferit. Divergenţele apărute urmau să fie soluţionate de către o comisie paritară de mediere formată din 7 deputaţi şi 7 senatori, condusă alternativ, de un deputat şi un senator. Raportul de mediere era supus dezbaterii şi votului în fiecare dintre Camere, iar dacă rămâneau texte care nu erau acceptate de una din Camere aşa cum se regăseau în raportul de mediere, acestea urmau să fie supuse dezbaterii şi aprobării în şedinţa comună a celor două Camere ale Parlamentului. În această fază procedura presupunea un rezultat inechitabil. În realitate, conflictul nu era între grupurile politice parlamentare, ci între cele două Camere, iar cei care câştigau, în majoritatea cazurilor, erau deputaţii, pentru că sunt mai numeroşi decât senatorii.

Bicameralismul integral ar putea avea grave consecinţe. Fiind egale, Camerele ar putea să se paralizeze reciproc, transformând dezbaterea şi lupta parlamentară într-o simplă agitaţie, deoarece natura dezbaterii între cele două Camere este aceeaşi.

Pentru evitarea celor mai grave dintre aceste consecinţe Camerele se întrunesc în şedinţă comună pentru dezbaterea principalelor probleme politice ale naţiunii.

Bicameralismul integral nu mai corespundea cerinţelor social-economice şi politice şi ca urmare, în urma revizuirii Constituţiei din 2003, s-a trecut de la bicameralismul integral la bicameralismul funcţional.

Înainte de revizuirea constituţională din 2003, Camerele se întruneau în şedinţă comună în caz de divergenţă ireconciliabilă în procesul legislativ. Medierea s-a păstrat în legătură cu legile constituţionale. În urma revizuirii Constituţiei s-a adoptat un sistem de bicameralism funcţional pentru optimizarea deciziei în Parlament. În acest scop Camerele au fost specializate. Camera Deputaţilor şi Senatul au devenit, sub aspect material, pe baza unei competenţe de atribuire, camere decizionale în anumite materii. Astfel, Camera Deputaţilor are rol de cameră decizională de drept comun, adică în toate aceste cazuri decizia nu aparţine Senatului.

Camerei Deputaţilor i s-au conferit atribuţii de Cameră decizională de drept comun, adică în toate cazurile în care competenţa decizională nu aparţine Senatului, iar Senatul are atribuţii de Cameră dezională în probleme ce ţin de ratificarea tratatelor şi a altor acorduri internaţionale, ca şi pentru măsurile legislative ce rezultă din aplicarea acestora precum şi în domeniul unor legi ce privesc exclusiv organizarea şi funcţionarea statului.

Portivit acestui sistem, Camera decizională hotărăşte definitiv, indiferent dacă prima Cameră a modificat, completat sau a respins proiectul iar prima Cameră sesizată îndeplineşte rolul unei Camere de reflecţie, întrucât decizia sa poate fi definitiv infirmată de către Camera decizională.

Procedura legislativă nu este conflictuală deoarece prima Cameră sesizată este de reflecţie realizând o primă lectură a legii după care ea se trimite camerei decizionale spre o a adopta definitiv. 

Pe cale de consecinţă, dacă forma legii adoptate de prima Cameră sesizată, chiar dacă priveşte nu legea în ansamblul ei, ci doar un articol, alineat etc., este confirmată de Camera decizională, legea adoptându-se în aceeaşi formă de cele două Camere ale Parlamentului, rezultă că ea este expresia acordului lor de voinţă, şi invers, dacă de această dată Camera decizională adoptă o prevedere care nu era în competenţa sa decizională, ci a primei Camere sesizate, iar aceasta este de acord cu această prevedere, dispoziţia respectivă este adoptată.

Deci, în realitate, de fiecare dată există un dialog al Camerelor, dar decizia finală este întodeauna a uneia din cele două Camere ale Parlamentului, şi anume Camera decizională.

Astfel, fără a se nega egalitatea Camerelor, se asigură, în acelaşi timp, specializarea lor funcţională, în domeniile în care fiecare Cameră îndeplineşte rolul de Cameră decizională.

Valorificându-se în acest fel la maximum avantajele bicameralismului, se evită neajunsurile sale, corespunzător cerinţelor societăţii moderne de optimizare a procesului decizional în toate sferele vieţii sociale
.

Este raţiunea pentru care, prin Legea de revizuire a Constituţiei, s-au abrogat procedura medierii în adoptarea legilor ordinare şi a celor organice, ca şi procedura şedinţei comune a celor două Camere ale Parlamentului, pentru stingerea divergenţelor dintre aceste Camere, ce nu au putut fi conciliate la mediere. 
Procedura specifică bicameralismului funcţional actual este mult mai accelerată, Camera prima sesizată fiind obligată să se pronunţe în termen de 45 de zile, iar pentru legile de complexitate deosebită, în termen de 60 de zile; dacă aceste termene au fost depăşite, s-a introdus instituţia juridică a adoptării tacite, considerându-se că prima Cameră sesizată a fost de acord cu propunerea legislativă, respectiv proiectul de lege, în forma depusă de iniţiator.

Modelul teoretic al bicameralismului constă în îmbinarea a două planuri, perfect echilibrate şi compatibile sub aspect democratic: alegerea unei Camere, eventual cu o componenţă numeric mult micşorată, faţă de prima cameră (naţională), care să reprezinte interesele teritoriale, locale. Un asemenea model de bicameralism – asemănător actualului sistem parlamentar francez – ar fi fost mai funcţional şi ar fi permis derularea unui proces legislativ mai alert şi reprezentarea, cu mai mult succes, în Parlament, a problematicii specifice colectivităţii teritoriale, atât din punct de vedere legislativ, cât şi din punct de vedere al raporturilor dintre cei aleşi şi circumscripţiile elctorale
. 

3. Analiza comparativă a bicameralismului din statele europene

În aproape 70 de ţări din lume, din care 17 din Europa există sistemul parlamentar bicameral. La o primă abordare, bicameralismul pare indisociabil cu federalismul şi constituie un element cheie al specificităţii federalismului. În şase state federale din Europa există, de asemenea, sistemul parlamentar bicameral. De asemenea, în statele profund descentralizate sau regionalizate constituţional sau prin analogie cu federalismul, a doua cameră este indispensabilă, datorită rolului său de a asigura reprezentarea colectivităţilor intra-statale
.

Cu ocazia Forumului Senatelor din 2004, în declaraţia adoptată cu unanimitate, de către participanţi, se recunoşteau patru funcţii ale camerei superioare:
● Consolidează şi aprofundează regimurile democratice, diversificându-şi reprezentarea şi permiţând o mai bună integrare tuturor categoriilor sociale;
● Permit luarea în calcul a procesului descentralizării şi al reglării raporturilor dintre colectivităţile teritoriale şi organismele centrale;
● Reprezintă un puternic factor de stabilizare a normelor juridice şi permit aprofundarea statului de drept şi crearea unei viziuni moderne a separării puterilor în stat;
● Garantează publicitatea dezbaterilor legislative şi politice şi informarea opiniei publice.

Modalitatea de desemnare

În general, a doua cameră este aleasă prin sufragiu indirect de către Adunările din provincii, regiuni sau departamente. Dimpotrivă, senatorii italieni, polonezi, români şi cehi sunt aleşi prin sufragiu direct şi cu un mod de scrutin diferit de cel pentru camera de bază. Belgia şi Spania practică un scrutin mixt, cu o parte din senatori aleşi prin sufragiu universal direct şi o altă parte prin scrutin indirect. În afara cazului specific Marii Britanii, ar mai fi de menţionat cazul Irlandei, în care şase senatori sunt desemnaţi dintre absolvenţii Universităţilor Naţionale şi cel al Sloveniei, în care din partea reprezentanţilor colectivităţilor locale sunt aleşi reprezentanţi ai patronilor, ai salariaţilor, meşteşugarilor, agricultorilor, ai profesiilor liberale şi ai activităţilor non economice.

Sistemul francez face ca senatorii să fie mai degrabă aleşi ai comunelor decât ai departamentelor sau regiunilor, deoarece dintre cei 150 000 de mari electori, 142.000 reprezintă consiliile municipale, 4.000 consiliile generale (departamente), 1.870 consiliile regionale şi cei 577 de deputaţii.

Există o anomalie. De vreme ce cele două camere sunt alese prin sufragiu direct (dar prin mod de scrutin diferit), este anormal de a conferi puteri mai mici celei de a doua camere, întrucât acestea au aceeaşi legitimitate democratică.

Durata mandatului

În general, a doua cameră are o durată a mandatului comparabilă cu prima cameră, cu excepţia Marii Britanii. Cel mai scurt mandat este în Bosnia-Herţegovina (2 ani, cu posibilitatea de dizolvare a Camerei) iar cel mai lung era cel al senatorilor francezi (9 ani). Reforma constituţională din Franţa, din 2004, a scurtat durata mandatului la 6 ani (nu poate fi dizolvat), apropiindu-se de media europeană.

Vârsta
Dacă tendinţa este aceea de a uniformiza vârsta minimă pentru prima şi a doua cameră (18 ani în cele mai multe cazuri), anumite state consideră că a doua cameră trebuie să fie rezervată persoanelor cu experienţă (40 de ani în Italia şi Republica Cehă, 35 de ani în România, 30 de ani în Franţa, Polonia şi Rusia).

Un studiu atent în ceea ce priveşte specificitatea celei de a doua camere pune în lumină şi alte aspecte privind calitatea membrilor, cum ar fi reprezentarea feminină sau reprezentarea categoriilor socio-profesionale inexistente sau slab reprezentate în prima cameră.

De menţionat cazul particular al Camerei Lorzilor care îşi îndeplineşte funcţia fără retribuţie. De asemenea, membrii Consiliului de stat elveţian au dreptul la o retribuţie scăzută.

Funcţiile şi atribuţiile celei de adoua Camere

Bicameralismul integral

Într-un anumit număr de cazuri, a doua cameră are aceleaşi atribuţii şi aceleaşi competenţe ca prima cameră. Această situaţie derivă din modalitatea de alegere a Senatului, ales prin sufragiu universal direct ca şi prima cameră. Această situaţie a existat şi în România până la revizuirea constituţiei din 2003. Nici în Rusia un se mai poate vorbi de bicameralism integral, întrucât cele două camere au competenţe specifice.

Bosnia-Herţegovina practică bicameralismul integral atât în materie legislativă (iniţiativele legislative, dreptul la amendamente) cât şi în materie de control al activităţii guvernamentale. Această situaţie este cu atât mai surprinzătoare decât cea din Italia, de vreme ce Camera poporului este aleasă prin sufragiu indirect dar se justifică prin aceea că este federală. De asemenea, Elveţia practică bicameralismul integral din acelaşi motiv al federalismului.

Bicameralismul parţial
Toate celelalte state bicamerale practică bicameralismul parţial. Aceasta presupune că cea de a doua cameră dispune de mai puţine puteri decât prima, chiar dacă a fost aleasă prin sufragiu direct.
În general a doua cameră nu are aceleaşi puteri bugetare ca prima, cu o serie de excepţii. Bundesrat-ul austriac este incompetent în materie bugetară. Senatul spaniol nu are dreptul la amendamente în materie bugetară fără acordul guvernului. Senatul irlandez ca şi Camera lorzilor nu au competenţe în materie bugetară. Aceaşi situaţie este şi în cazul Senatului ceh. În plus, bugetul este întotdeauna în prima lectură la prima cameră. 

În ceea ce priveşte competenţele legislative, Prima Cameră a Statelor generale (Olanda) nu dispune nici de dreptul la iniţiativă legislativă şi nici de a aduce amendamente. Puterile legislative se limitează la acceptarea sau refuzul legilor adoptate de cealaltă cameră. Însă, prima cameră dispune de aceleaşi puteri ca şi cea de a doua cameră în ceea ce priveşte statutul monarhiei, starea de război şi starea de excepţie.

Bundesrat-ul austriac nu are dreptul de a aduce amendamente legilor. De menţionat că în cea mai mare parte a statelor, amendamentele senatoriale sunt rar adoptate. În acest domeniu, Franţa este singura care face excepţie.

În bicameralismul parţial, ultimul cuvânt în votarea legii revine întotdeauna primei camere.

	 
	Bicameralism integral
	Bicameralism parţial
	Puteri specifice celei de a 2-a Camere

	Austria
	 
	X
	X

	Belgia
	 
	X
	X

	Bosnia-Herţegovina
	X
	 
	 

	Cehia
	 
	X
	X

	Elveţia
	X
	 
	 

	Franţa
	 
	X
	X

	Germania
	 
	X
	X

	Irlanda
	 
	X
	 

	Italia
	X
	 
	 

	Marea Britanie
	 
	X
	X

	Olanda
	 
	X
	X

	Polonia
	 
	X
	X

	România
	 
	X
	X

	Rusia
	 
	X
	X

	Slovenia
	 
	X
	 

	Spania
	 
	X
	X


Posibilitatea demiterii guvernului nu există, în general, decât în statele care practică bicameralismul integral (Bosnia-Herţegovina, Italia). În România, moţiunea de cenzură se votează în şedinţă comună. 

În cea mai mare parte, a doua cameră dispune de puteri extinse de control asupra guvernului sub forma anchetelor, întrebărilor, propunerilor, sesizărilor şi de sesizare a jurisdicţiei constituţionale. Însă Senatul polonez şi Consiliul Naţional din Slovenia nu dispun decât parţial de aceste puteri.

O extensie considerabilă a funcţiilor celei de a doua camere apare în ceea ce priveşte construcţia europeană. Ca urmare, camerele superioare din statele membre ale Uniunii europene au înfiinţat comisii parlamentare sau ceva similar, pentru a urmări toate actele ce privesc construcţia europeană. Anumite camere fac în acest domeniu o muncă remarcabilă, cum ar fi Camera Lorzilor, Bundesrat-ul german şi cel austriac. În Spania, comisia europeană este comună pentru cele două camere, punându-le astfel pe un picior de egalitate.

Mai multe state cu parlament bicameral prevăd că interimatul la preşedinţia ţării este asigurat de către preşedintele celei de a doua Camere. Este tradiţional cazul Franţei, dar de asemenea cazul Germaniei, României, Cehiei, Poloniei şi Italiei.

De asemenea, cea de a doua cameră are competenţe în ceea ce priveşte angajarea forţelor armate în străinătate (Germania) sau punerea sub acuzare a şefului  statului şi nominalizarea membrilor Consiliului Superior al magistraturii (Rusia, Italia, Cehia, Germania, Austria, Belgia).

În Majoritatea statelor, camerele superioare deţin puteri mai restrânse decât camerele de bază. Dar ele conţin elemente care nu pot fi ocolite atât în activitatea legislativă cât şi în cea privind controlul asupra activităţii guvernului şi pe viitor şi în ceea ce priveşte construcţia europeană.
Tabel.  Statele europene cu parlament bicameral
	ŢĂRI
	Denumirea celei de a 2-a Camere
	Numărul de membri
	Modul de desemnare
	Durata mandatului
	Vârsta minimă

	Austria

(stat federal)

8 206 524 loc.
	Bundesrat
	64
	- sufragiu indirect. Aleşi de către Consiliul Landului. Minimum 3 membri pentru fiecare land ; 
- numărul de membri este în funcţie de populaţie
	5, 6 ani în funcţie de durata mandatului Consiliului Landului (Landtage)
	21 ani

	Belgia

(stat federal)

10 445 852 loc.
	Senat
	74
	· 40 sunt aleşi prin sufragiu direct (reprezentarea proporţională);

· 21 sunt aleşi prin sufragiu indirect de către consiliul comunităţilor;

· 10 cooptaţi;

· 3 membri de drept (descendenţii regelui)
	4 ani (posibilitatea de dizolvare)
	21 ani

	Bielorusia

11 196 394 loc.


	Senat
	64
	· 56 sunt aleşi prin sufragiu indirect în 7 circumscripţii (6 regiuni + Minsk), adică 8 mandate pentru fiecare circumscripţie ;

- 8 sunt numiţi de către preşedintele Republicii.
	
	

	Bosnia-Herţegovina

(stat federal)

4 025 476 loc.
	Camera poporului
	15
	· 10 sunt aleşi de către Camera poporului federaţiei (5 croaţi, 5 bosniaci)

· 5 sunt aleşi de către adunarea Republicii Srpska
	2 ani (posibilitatea de dizolvare)
	18 ani

	Cehia

10 287 189 loc.
	Senat
	81
	Aleşi prin scrutin direct cu sufragiu majoritar în două tururi, la fiecare 3 ani se alege jumătate din numărul de senatori.
	6 ani
	40 ani

	Elveţia

7 508 700 loc.


	Consiliul de Stat
	46
	2 deputaţi pentru fiecare canton, aleşi prin scrutin majoritar 
	4 ani
	20 ani

	Franţa

63 392 140 loc.
	Senat
	346 (în 2011; 325 în 2004 şi 334 în 2008)
	Sufragiu indirect; 

· 12 senatori sunt reprezentanţii francezilor stabiliţi în strănătate şi sunt desemnaţi de către Adunarea francezilor din străinătate;

· 334 senatori sunt aleşi în cadrul departamentelor. Fiecare departament are cel puţin un ales, numărul variază în funcţie de populaţie; ei sunt aleşi prin scrutin indirect de către 150 000 de mari electori (deputaţi, consilieri generali, şi reprezentanţi ai comunelor) Departamentele cu 1, 2 sau 3 senatori practică scrutinul majoritar cu două tururi, ceilalţi cu scrutin proporţional.
	6 ani (înnoirea a jumătate din senatori la 3 ani)
	30 ani

	Germania

(stat federal)

82 422 299 loc.
	Bundesrat
	69
	3, 4, 5 sau 6 membri din guvernele landurilor, în funcţie de importanţa acestora şi de populaţiei (revocabili)
	Depinde de apartenenţa acestora la guvernele landurilor pe care le reprezintă
	18 ani

	Irlanda

4 234 925 loc
	Seanad Eireann
	60
	· 49 sunt aleşi prin scrutin indirect (43 din cadrul circumscripţiilor prin reprezentarea proporţională, cu vot transferabil; 3 sunt desemnaţi dintre absolvenţii Universităţii naţionale şi 3 desemnaţi dintre absolvenţii Universităţii din Dublin – Trinity College ) ;

· 11 sunt numiţi
	5 ani
	21 ani

	Italia

58 751 711 loc.
	Senat
	323 
	· 232 membri sunt aleşi prin scrutin majoritar direct (75%)

· 83 prin scrutin proporţional pe o bază regională, cu cel puţin 7 senatori pentru fiecare regiune;

· 3 foşti preşedinţi (pe viaţă);

· 5 membri numiţi pe viaţă
	5 ani
	40 ani

	Marea Britanie

60 209 500 loc.
	Camera Lorzilor
	Cca. 730
	· aproape 600 din noile generaţii de lorzi, 92 din nobilimea tradiţională britanică;

· 26 lorzi spirituali;

· 12 lorzi cu funcţii judiciare
	Pe viaţă
	21 ani

	Olanda

16 407 491 loc.
	Prima Cameră a statelor generale
	75
	Aleşi prin sufragiu indirect de către statele provinciale prin reprezentare proporţională.
	4 ani (în afara cazului de dizolvare a celei de a 2-a camere)
	18 ani

	Polonia

38 132 277 loc.
	Senat
	100
	Aleşi prin sufragiu direct cu scrutin majoritar cu un tur în cadrul a 40 de voivodate care aleg fiecare între 2 şi 4 senatori în funcţie de populaţie.
	4 ani (în afara cazului dizolvării dietei)
	30 ani

	România

22 329 977 loc.
	Senat
	143
	Aleşi prin sufragiu direct cu reprezentare proporţională în 42 de circumscripţii care aleg între 2 şi 13 senatori.
	4 ani (posibilitatea de dizolvare)
	35 ani

	Rusia

145 537 200 loc.
	Consiliul Federaţiei
	178
	·  Câte 1 senator desemnat de organele reprezentative ale celor 89 de entităţi administrative; 

· Căte 1 senator desemnat de organele executive ale celor 89 de entităţi administrative.
	În funcţie de durata mandatului celui care i-a desemnat
	30 ani

	Slovenia

2 011 070 loc.
	Consiliul Naţional
	40
	· 22 desemnaţi prin scrutin indirect de către adunările locale;

· 4 reprezentanţi ai patronilor;

· 4 reprezentanţi ai angajaţilor;

· 4 reprezentanţi ai profesiilor artizanale, agricole şi liberale;

· 6 reprezentanţi ai activităţilor economice.
	5 ani
	18 ani

	Spania

45 061 274 loc.
	Senat
	259
	· 208 sunt aleşi prin sufragiu direct cu scrutin majoritar (în cadrul provinciei) ;

· 51 prin sufragiu indirect de către consiliile comunităţilor autonome.
	4 ani (posibilitatea de dizolvare)
	18 ani


Controverse şi perspective în ceea ce priveşte existenţa celei de a doua camere parlamentare
Argumentele împotriva existenţei celei de a doua camere sunt legate de costurile ce se răsfrâng asupra contribuabililor, de faptul că datorită modului de desemnare, din anumite ţări, nu par atât de democratic alese, de prelungirea procesului legislativ şi întârzierea votării legilor adoptate de prima Cameră.

Dar aceste argumente sunt facile şi merită o analiză mai atentă. Astfel, în ceea ce priveşte costul se poate spune că sunt camere, cum este Camera Lorzilor, în care activitatea acestora nu este retribuită, sau Consiliul de Stat din Elveţia, în care se acordă o indemnizaţie simbolică. În al doilea rând, numărul parlamentarilor într-un stat monocameral sau într-un stat bicameral este cam acelaşi. De asemenea, în unele state monocamerale există o instituţie care este un fel de cameră fantomă, cum ar fi Consiliul de Stat din Luxemburg, unde sunt angajaţi experţi pentru a examina proiectele de legi şi a formula avize. Astfel de instituţii presupun de asemenea costuri.

Inutilitatea celei de a doua camere pare evidentă în cele mai mici state sau în statele cu o popolaţie redusă (Danemarca – 5 431 363 loc., Norvegia – 4 799 252 loc., Suedia – 9 047 752 loc., Finlanda – 5 261 008 loc., Estonia – 1 332 893 loc., Letonia – 2 290 237 loc., Lituania – 3 596 617 loc., Portugalia – 10 605 870 loc., Cipru – 812 200 loc., Malta – 402 668 loc., Grecia – 11 244 118 loc., Slovacia – 5 431 363 loc., Bulgaria – 7 761 000 loc., Ungaria – 10 076 000 loc.). Toate aceste state, care au o populaţie sub 15 milioane de locuitori, consideră că nu este necesar să dispună de a doua cameră legislativă. Unele dintre ele au avut într-o perioadă din istorie bicameralism şi au trecut apoi la monocameralism (Suedia, Finlanda, Ungaria, Bulgaria) dar Bulgaria şi Ungaria doresc să reintroducă Senatul şi Ucraina doreşte să creeze Senatul. Totuşi, absenţa celei de a doua camere le obligă să pună în loc o instituţie care să reprezinte diferitele structuri economice, culturale sau sociale pe lângă camera unică.

Statele federale practică bicameralismul, atât cele din Europa, cât şi în afara Europei. Pe lângă reprezentarea populară este indispensabil să se asigure reprezentarea teritorială. Această regulă a devenit esenţială pentru federalism, fără excepţie.

Dezvoltarea recentă a regionalizării sau a descentralizării, garantate constituţional, conduce la aceeaşi concluzie. Toate statele puternic descentralizate au nevoie de o a doua Cameră pentru a asigura dialogul între centru şi periferie. Cum Consiliul Europei apreciază că descentralizarea, sau mai precis autonomia locală sunt indisociabile democraţiei, atunci rolul celei de a doua camere va fi unul foarte pregnant în contextul intrării în vigoare a Tratatului de la Lisabona. 

Problema desemnării membrilor pentru cea de a doua cameră 

În afara statelor federale, desemnarea celor două camere ale unui parlament bicameral prin sufragiu universal direct dar cu un mod de scrutin diferit constituie o anomalie constituţională care obligă la egalitatea celor două camere şi care poate aduce atingere principiului suveranităţii populare, de vreme ce a doua cameră are puteri mai reduse decât prima. În primul caz se pune întrebarea asupra utilităţii celei de a doua camere, aleasă prin sufragiu universal şi deci care reprezintă populaţia şi care riscă să scadă eficacitatea legislativă. Italia se află în această situaţie, chiar dacă revizuirea constituţională, care a urmărit să facă din Senat reprezentantul regiunilor a eşuat. Dimpotrivă, în România, prin revizuirea Constituţiei din 2003, s-a decis de a se da ultimul cuvânt Senatului în materie de tratate, ca şi pentru cea mai mare parte a legile organice.

De neînţeles este cazul acelor camere alese prin sufragiu universal direct dar unde una dintre ele are mai puţine puteri decâ cealaltă. Este cazul Spaniei, Poloniei şi Cehiei.

Cea mai mare parte a camerelor superioare sunt alese prin sufragiu indirect, favorizând pemanenţa unei reprezentări politice greu de schimbat. Acest sufragiu n-ar mai părea atât de nedemocratic dacă regulile sale ar fi clare şi transparente. De asemenea, trebuie să se găseacă mecanisme simple şi uşor de înţeles pentru a se justifica aceste reguli. Dacă se pune întrebarea “La ce este necesară cea de a doua cameră?”, atunci modul de desemnare rezultă şi din răspunsul la acestă întrebare. Dacă se cer persoane cu experienţă, atunci se justifică limita de vârstă şi alte condiţii asemănătoare. Dacă trebuie să asigure reprezentarea colectivităţilor locale, este normal ca aceste colectivităţi să desemneze proprii reprezentanţi.

O zonă insuficient exploatată este aceea a compoziţiei celei de a doua camere care să rezide din posibilitatea de a asigura reprezentarea unor categorii mai puţin sau deloc reprezentate în prima cameră.

De exemplu, reprezentanţii alegătorilor rezidenţi în străinătate pot fi aleşi în Senat (cazul Franţei). Reprezentanţii absolvenţilor de studii universitare irlandezi, a două mari universităţi, dispun de 6 mandate în parlamentul irlandez. În Consiliul Naţional sloven sunt aleşi membri din partea reprezentanţilor colectivităţilor locale din categoriile socio-profesionale. Aceste deschideri se pot extinde şi către alte categorii cum sunt femeile, minorităţile vizibile etc.

A doua Cameră este mai degrabă calificată drept “Consiliul Înţelepţilor”, ca o “Înaltă Adunare” sau o “Cameră a experţilor”. Calitatea unor atfel de camere este remarcabilă în procesul legislativ şi în îmbunătăţirea calităţii legilor.

Câtă vreme a doua cameră nu este supusă riscului unei dizolvări dispune de libertate de gândire şi de acţiune, de care nu dispune întotdeauna prima cameră, supusă permanent presiunii opiniei publice şi a mass-media.

Mai degrabă, a doua cameră, care dispune de mai mult timp decât prima, poate să se intereseze de problemele care sunt în general neglijate în faţa nevoii de acţiune rapidă. Însă, trebuie subliniată dinamica celei de a doua camere în cadrul construcţiei europene cât şi în cooperarea internaţională interparlamentară.

Rolul celei de a doua camere este încă mult necunoscut şi criticat şi ar fi necesar ca a doua cameră să fie revalorizată în Europa. Este de înţeles cum în statele mici sau în cele în plină construcţie democratică a doua cameră nu este indispensabilă.  Dimpotrivă, cea de a doua cameră este pe deplin justificată în statele federale şi în cele regionalizate constituţional sau în cele puternic descentralizate unde a doua cameră reprezintă teritoriile iar prima cameră reprezintă interesele populaţiei.

A doua cameră n-ar trebui să fie desemnată prin sufragiu universal direct ca prima, ceea ce ar justifica, fără excepţie că prima are ultimul cuvânt în adoptarea legilor şi că este singura care are puterea de a demite guvernul.

Ar fi de dorit ca regulile de desemnare să fie clare şi precise şi să permită această diferenţă de reprezentare sau această calitate a recrutării, care este indispensabilă pentru a asigura legitimitatea celei de a doua camere.

Dar, senatorii trebuie să fie convinşi de statutul lor, de specificul şi aptitudinile lor. În puterea lor stă capacitatea de a apăra instituţiile, de a le moderniza şi adapta. Cu acestă stare de spirit, fără îndoială că cea de a doua cameră se va impune din ce în ce mai mult ca un element de neocolit în modernizarea democraţiei. 
4. Atribuţiile Camerelor Superioare în statele europene şi SUA

Austria

Consiliul Federal reprezintă interesele landurilor la nivelul federaţiei, motiv pentru care participă la procesul legislativ. Deciziile Consiliului Naţional cu privire la legile adoptate şi tratatele încheiate de acesta sunt trimise neîntârziat Consiliului Federal, unde, înainte de a fi supuse discuţiilor în plen, sunt dezbătute în cadrul comisiilor parlamentare.

Consiliul Federal are competenţa de a depune o contestaţie motivată împotriva majorităţii legilor adoptate de Consiliul Naţional. Într-un asemenea caz, Consiliul Naţional, deşi trebuie să repună în discuţie legea contestată, are posibilitatea de a respinge contestaţia Consiliului Federal printr-o aşa-numită decizie de persistenţă (Beharrungsbeschluss). Consiliul Federal se poate opune adoptării unei legi, având drept de veto absolut pentru proiectele de lege care ar avea ca efect modificarea competenţelor landurilor federale. 
De asemenea, membrii Consiliului Federal au dreptul de a interpela miniştrii Guvernului federal.
Consiliul Federal are competenţa de a adopta rezoluţii şi de a dezbate probleme ce privesc raporturile cu Uniunea Europeană.

Belgia

Iniţial, cele două Camere legislative aveau puteri identice, deşi sistemul de recrutare a membrilor acestora era diferit. Astfel, Camera Reprezentanţilor era considerată  adunarea poporului, în timp ce Senatul era adunarea aristocraţilor.

Revizuirea Constituţiei din 1993 a adus anumite schimbări în organizarea bicamerală a Parlamentului, în special în ceea ce priveşte repartiţia prerogativelor celor două Camere. Astfel, Camera Reprezentanţilor deţine controlul politic asupra Guvernului şi are rol decisiv în domeniul finanţelor publice, în timp ce Senatul are rolul unei camere de reflecţie în procesul legislativ şi exprimă particularităţile comunităţilor şi regiunilor. 

Prin Constituţie se asigură un bicameralism egalitar în ce priveşte problemele fundamentale ale statului şi raporturile între autorităţile federale şi cele ale comunităţilor şi regiunilor.

Potrivit art.36 din Constituţie, puterea legislativă se exercită în mod colectiv de Rege, Camera Reprezentanţilor şi Senat. Aceste trei ramuri ale puterii legislative au şi dreptul de iniţiativă legislativă. 

În domeniile expres prevăzute de art.77 din Constituţie, Camera Reprezentanţilor şi Senatul au competenţe legislative identice (de exemplu, declaraţia de revizuire a Constituţiei şi revizuirea Constituţiei, domeniile care trebuie reglementate de către cele două Camere legislative în baza prevederilor constituţionale, legile privind aprobarea tratatelor, legile referitoare la Consiliul de Stat, legile de organizare a tribunalelor, legile privind aprobarea acordurilor de cooperare încheiate între Stat, comunităţi şi regiuni, etc.).

Camera Reprezentanţilor are competenţă decizională exclusivă în materie de naturalizare, în domeniul legilor privind răspunderea civilă şi penală a membrilor Guvernului, în privinţa aprobării bugetului şi a exerciţiului bugetar, precum şi în domeniul stabilirii efectivelor armatei. 
Cehia

Proiectele legislative se depun numai la Camera Reprezentanţilor. După adoptarea acestora, proiectele se trimit Senatului. 

Proiectul bugetului de stat şi proiectul de încheiere a exerciţiului bugetar se adoptă numai de Camera Reprezentanţilor.

Guvernul răspunde direct în faţa Camerei Reprezentanţilor (relaţia Guvernului cu Senatul fiind una indirectă).

Comisiile de anchetă se constituie numai în cadrul Camerei Reprezentanţilor.

Numai Camera Reprezentanţilor poate fi dizolvată de Preşedintele Republicii, în condiţiile prevăzute în Constituţie. În cazul dizolvării Camerei Reprezentanţilor, pentru probleme urgente, Senatul devine organ decizional (fac excepţie domeniile: constituţional; electoral; al bugetului de stat şi al încheierii exerciţiului bugetar; relaţii internaţionale). Pe durata dizolvării Camerei Reprezentanţilor, numai Guvernul are drept de iniţiativă legislativă 

Senatul poate pune sub acuzare Preşedintele Republicii pentru înaltă trădare şi poate solicita verificarea constituţionalităţii unui tratat internaţional, anterior ratificării acestuia.

Franţa

Bicameralismul francez este inegalitar, Adunarea Naţională dispunând de competenţe mai extinse decât Senatul. Astfel:

- numai Adunarea Naţională poate cere angajarea răspunderii Guvernului, poate respinge acordarea încrederii sau poate vota o moţiune de cenzură; 
- în cazul unui dezacord între Adunarea Naţională şi Senat asupra unui proiect de lege, Guvernul poate acorda Adunării Naţionale “ultimul cuvânt” în procedura legislativă (cu excepţia proiectelor de legi constituţionale şi de legi organice referitoare la rolul, atribuţiile şi organizarea Senatului);
- Adunarea Naţională are două şedinţe săptămânale dedicate întrebărilor adresate Guvernului, în timp ce Senatul are două pe lună;
- Constituţia atribuie Adunării Naţionale un loc mai important în examinarea proiectului legii finanţelor şi a proiectului legii de finanţare a asigurărilor sociale, care se traduce, pe de o parte, prin cerinţa depunerii acestora în primă lectură în faţa Adunării şi, pe de altă parte, prin acordarea unor termene de examinare mai mari.
În restul domeniilor, cele două Camere dispun cam de aceleaşi competenţe. 
În ceea ce priveşte Senatul, prima caracteristică a acestuia o constituie permanenţa sa: spre deosebire de Adunarea Naţională, Senatul nu poate fi dizolvat.

Din acest motiv, Constituţia încredinţează Preşedintelui Senatului exercitarea provizorie a funcţiilor Preşedintelui Republicii în cazul în care acesta este împiedicat să le exercite, demisionează sau decedează. Perioada de interimat este limitată la perioada necesară organizării de alegeri prezidenţiale (50 de zile).
Rolul Senatului poate fi rezumat la trei funcţii principale:
- formează o contrapondere la puterea exercitată de Adunarea Naţională;
- datorită mandatului de 6 ani, înlătură influenţele concentrării puterii de către un preşedinte influent sau de către un partid care ar dobândi o zdrobitoare majoritate parlamentară. Într-o asemenea situaţie, Senatul ar echilibra raportul de forţe, nepermiţând Adunării Naţionale să adopte măsuri discreţionare;
- contribuie la îmbunătăţirea proiectelor de lege aprobate de Adunarea Naţională.
Germania

Într-o structură bicamerală care respectă caracterul federal al ţării, Parlamentul combină voinţa politică a naţiunii germane în întregul ei (concentrată în Bundestag sau Camera inferioară) cu voinţa şi interesele celor 16 landuri (exprimate în Bundesrat sau Camera superioară). 

Respectându-se regula generală, conform căreia, datorită legitimităţii democratice,  Camera inferioară este mai puternică decât Camera superioară, şi în cazul Parlamentului german, Bundestag-ul are atribuţii mai consistente (şi, mai ales, are „ultimul cuvânt”) faţă de Bundesrat, chiar dacă acesta din urmă este o Cameră relativ puternică în comparaţie cu alte Camere superioare din Europa.

Procesul legislativ se desfăşoară paralel în Bundestag şi Bundesrat, legea adoptată fiind rezultatul colaborării dintre cele două camere. Potrivit Constituţiei, iniţiativa legislativă poate fi a guvernului federal, precum şi a membrilor Bundestag-ului sau Bundesrat-ului. 

Guvernul federal definitivează proiectul de lege, pregătit de ministerul de specialitate, după care îl înaintează Bundesrat-ului. Depunerea proiectului guvernamental la Biroul Bundesrat-ului are mai mult un caracter protocolar şi de informare a camerei superioare. Depunerea poate fi motivată de asigurarea că proiectul de lege nu afectează caracterul federal al organizării statale sau competenţele exclusive ale landurilor. În termen de cel mult trei luni de la data când proiectul de lege i-a fost notificat, Bundesrat-ul îl trimite Bundestag-ului pentru iniţierea procedurii legislative propriu-zise. În acestă perioadă proiectul nu va fi examinat în detaliu. 
Există trei faze ale dezbaterii proiectului legislativ. În prima fază, proiectul este supus unei examinări formale din partea deputaţilor. Cu acest prilej se enunţă principiile generale ale viitoarei legi. Apoi este înaintat unei comisi permanente de specialitate formată din membrii diferitelor partide reprezentate în Bundestag. 

În a doua lectură, Camera ia în dezbatere raportul Comisiei. Cu prilejul dezbaterilor se discută şi se votează articol cu articol. În situaţia în care se consideră că trebuie clarificate alte probleme legate de proiect, acesta este returnat comisiei care a întocmit raportul. Cea de a treia lectură constă în aprobarea finală a proiectului, în întregul său. După adoptare în Bundestag, proiectul este transmis Bundesrat-ului. Camera Superioară poate adopta proiectul în forma aprobată de Bundestag sau poate cere constituirea unei comisii mixte pentru a dezbate proiectul care i s-a remis. Dacă comisia propune modificarea proiectului, modificările sunt supuse aprobării Bundestag-ului. După ce comisia şi-a prezentat concluziile, Bundesrat-ul are posibilitatea de a propune veto proiectului votat de Bundestag. Veto-ul Bundesrat-ului poate fi înlăturat dacă proiectul este votat din nou de majoritatea membrilor Bundestag-ului. În cele din urmă, legea adoptată de ambele camere, în oricare modalitate a procedurii legislative, este promulgată de Preşedintele Republicii.

Rolul legislativ al Bundesrat-ului este, în practică, foarte limitat. Dreptul de iniţiativă legislativă ce i s-a conferit se exercită foarte rar. 
Proiectele legilor de aprobare (care reprezintă aproape jumătate din legile federale), nu pot fi adoptate decât cu aprobarea expresă a Bundesrat-ului. Legea fundamentală precizează care sunt legile care necesită aprobarea Bundesrat-ului: legile privind modificarea Constituţiei; legile referitoare la bugetele statelor federale; legile care vizează autonomia organizaţională şi administrativă a statelor federate; legile privind transferul de suveranitate către UE. Pentru aceste proiecte, considerate consensuale, Bundesrat-ul deţine un drept de veto absolut.
Proceduri legislative speciale

▪ Starea de necesitate legislativă.  În cazul în care moţiunea de încredere solicitată de Cancelarul federal nu este aprobată de majoritatea membrilor Bundestag-ului, iar Cancelarul nu cere dizolvarea Bundestag-ului, Preşedintele federal poate, la cererea Guvernului federal şi cu aprobarea Bundesrat-ului, să declare stare de necesitate legislativă pentru un proiect de lege declarat urgent de către Guvern şi respins de Bundestag. Dacă după declararea stării de necesitate legislativă Bundestag-ul respinge din nou proiectul sau îl adoptă într-o formă considerată de Guvernul federal ca inacceptabilă, proiectul se consideră definitiv adoptat dacă Bundesrat-ul îl aprobă. 

▪ Dispoziţii speciale în materie bugetară. Proiectele de lege privind bugetul şi proiectele legilor rectificative ale bugetului sunt transmise concomitent Bundesrat-ului şi Bundestag-ului. 

▪ Starea de război (de apărare). Pentru ca Bundestag-ul să poată declara că teritoriul federal este supus unei agresiuni armate sau că o astfel de agresiune este iminentă, se solicită aprobarea Bundesrat-ului. Proiectele de lege ale Guvernului federal referitoare la declararea stării de război sunt trimise simultan la Bundesrat şi Bundestag, cele două Camere deliberând imediat, în comun, asupra acestora. 
Alte aspecte

▪ În caz de vacanţă a funcţiei prezidenţiale, exercitarea competenţelor prezidenţiale se asigură de către Preşedintele Bundesrat-ului.

▪ Bundesrat-ul nu poate fi dizolvat de Guvernul Federal. Guvernul Federal nu răspunde în faţa Bundesrat-ului şi nu este, în consecinţă, supus votului de neîncredere al Bundesrat-ului, nefiind, constituţional, dependent de sprijinul acestuia. 

▪ Bundesrat-ul nu are dreptul de a înfiinţa comisii de anchetă. 
▪ În cadrul Bundesrat-ului, comisia pentru finanţe exercită funcţiile deţinute în cadrul Bundestag-ului de două comisii permanente: comisia pentru buget şi comisia pentru finanţe. 
Irlanda

Competenţele Senatului, reglementate prin Constituţie, sunt, în general, mai reduse decât cele ale Camerei Deputaţilor. Prioritatea Camerei Deputaţilor faţă de Senat este evidentă, în special în cazul adoptării legii bugetului de stat şi a legilor financiare. Proiectul de buget este depus de către Guvern la Camera Deputaţilor. La acest proiect, Senatul nu este abilitat să facă amendamente, ci numai recomandări, pe care le transmite la Camera Deputaţilor în termen de 21 de zile de la primire.

Camera Deputaţilor poate adopta sau respinge recomandările făcute de Senat.  Prioritatea se manifestă şi în posibilitatea Camerei Deputaţilor de a insista pentru adoptarea unui proiect de lege pe care Senatul a refuzat să-l adopte în forma propusă de ea (fac excepţie proiectul de lege privind bugetul de stat şi proiectele de legi financiare). În această situaţie, conform Constituţiei, după expirarea unui termen de 270 de zile, se consideră că proiectul de lege a fost adoptat de cele două Camere.
Italia

Conform principiului bicameralismului complet, cele două Camere au atribuţii identice în materie legislativă. Astfel, Camerele exercită împreună funcţii sau prerogative constituţionale în domeniul financiar, al controlului puterii execu​tive, al relaţiilor internaţionale, etc.
Singura diferenţă între cele două Camere constă în componenţa şi modalităţile de alegere a membrilor acestora. 
Astfel, cei 630 de deputaţi, care trebuie să aibă vârsta de cel puţin 25 de ani, sunt aleşi de către toţi cetăţenii italieni de peste 18 de ani. Mandatul este de 5 ani.  În schimb, cei 315 de senatori aleşi trebuie să aibă vârsta de cel puţin 40 de ani, iar vârsta alegătorilor lor trebuie să fie peste 25 de ani.

Între cele două camere legislative sunt unele deosebiri în ceea ce priveşte componenţa lor. Astfel, în afară de senatorii aleşi, din Senat fac parte de drept foştii preşedinţi ai ţării, mandatul lor fiind viager. 

De asemenea, preşedintele Republicii are dreptul de a numi pe viaţă 5 senatori, recrutaţi dintre personalităţile proeminente ale vieţii ştiinţifice, culturale, sociale sau care au avut o contribuţie deosebită în diferite domenii de activitate.

Controlul parlamentar al activităţii executive este stabilit, în Constituţie, în concordanţă cu trăsăturile regimului parlamentar. Astfel, Guvernul îşi asumă responsabilitatea politică în faţa celor două Camere legislative.
Marea Britanie

The Parliament Act  din 1949 a stabilit următoarele schimbări în raporturile dintre cele două camere legislative:

· un proiect de lege din domeniul financiar devine lege chiar fără acordul Camerei Lorzilor, în termen de o lună de la adoptarea acestuia de către Camera Comunelor;

· proiectele legilor publice pot deveni lege fără aprobarea Camerei Lorzilor, dacă acestea sunt discutate şi însuşite de Camera Comunelor în cursul a trei sesiuni parlamentare consecutive şi dacă au trecut doi ani de la a doua lectură a proiectului în prima sesiune şi a treia lectură în cadrul celei de a treia sesiuni;

· durata maximă a mandatului Parlamentului a fost redusă de la 7 la 5 ani.

În virtutea Convenţiei de la Salisbury, încheiate în 1946,  membrii Camerei Lorzilor nu se pot opune, în a doua sau a treia lectură, unui proiect de lege al cărui principiu a fost inclus în programul electoral al Guvernului. 
În ce priveşte proiectele de legi din domeniul privat, Camera Lorzilor are posibilităţi mai largi de influenţare a procesului legislativ. Astfel, această Cameră poate paraliza timp de un an procedura de vot în Camera Comunelor, prin exercitarea unui drept de veto absolut.
În prezent Camera Lorzilor este considerată ca un organism de consultare şi avizare, din punct de vedere al tehnicii legislative, a proiectelor de lege ce-i sunt supuse spre examinare. Rolul ei politic este extrem de redus.

Din punct de vedere al organizării puterilor şi al raporturilor între ele, locul vechilor cutume constituţionale referitoare, de pildă, la recrutarea primilor miniştri din rândul Camerei Lorzilor sau la responsabilitatea membrilor guvernului în faţa acesteia, au fost înlocuite cu altele, care au exprimat  pe plan politic ascendenţa burgheziei. Astfel, răspunderea politică a miniştrilor se angajează astăzi exclusiv în faţa Camerei Comunelor; premierii sunt recrutaţi dintre deputaţi etc.

Recrutarea Camerei Lorzilor se face pe baze ereditare. Prin Life Peerage Act din 1958 suveranul şi guvernul dispun de dreptul de a numi noi lorzi, compoziţia socială a Camerei înalte a parlamentului britanic este adaptată la realităţile social-economice ale ţării. În 1963 s-a adoptat un nou Peerage Act prin care s-a autorizat ca lorzii să renunţe la titlul lor, ca descendentele lorzilor să aibă dreptul de a deveni membre în Camera Lorzilor.

Din Camera Lorzilor mai fac parte 26 de lorzi spirituali (înalţi prelaţi) şi 11 lorzi cu funcţii judiciare.

Actualmente Camera Lorzilor îndeplineşte cinci funcţii:

· funcţia judiciară. Camera Lorzilor are rolul unei Curţi Supreme de Apel în materie civilă şi penală. Lorzii legişti se pronunţă asupra legalităţii actelor puterii executive. De asemenea, îi revine competenţa de a-i judeca pe înalţii demnitari puşi sub acuzare de Camera Comunelor;

· este organ de deliberare asupra proiectelor ce-i sunt trimise de cealaltă cameră. Membrii au libertatea de a lua cuvântul fără limită de timp şi de a aborda orice subiect, considerându-se că nefiind legaţi de interese electorale sunt mai puţin expuşi unor presiuni de partid şi deci mai imparţiali;

· funcţia legislativă propriu-zisă. Camera Lorzilor are puteri limitate, Camera Comunelor fiind principalul actor în procesul legislativ. Camera Lorzilor are posibilitatea de a influenţa proiectele de legi în ceea ce priveşte conţinutul şi forma definitivă ale acestora prin avizele sale. Totodată are dreptul de iniţiativă legislativă şi dreptul de a face amendamente la proiectele adoptate de Camera Comunelor, cu excepţia proictelor cu caracter financiar. În ceea ce priveşte proiectele de legi din domeniul privat are posibilităţi mai largi de a influenţa procesul legislativ;

· funcţia constituţională. Regina îşi prezintă mesajul Tronului în Camera Lorzilor. De asemenea autorizează primul-ministru să includă în guvern pe unii dintre lorzi.

· Este un simbol al dezvoltării constituţionale.

Olanda

Spre deosebire de Senat, Camera Reprezentanţilor are competenţa de a face amendamente la proiectele de lege depuse de Guvern, în timp ce Senatul le poate adopta sau respinge. 

Conform Constituţiei, Senatul nu are dreptul de iniţiativă legislativă. 

Doar Camera Reprezentanţilor are competenţa de adoptare a proiectului bugetului de stat prezentat de către Guvern.    

Spre deosebire de membrii Camerei Reprezentanţilor, senatorii lucrează o jumătate de normă iar indemnizaţia unui senator reprezintă un sfert din indemnizaţia unui deputat. 

Implicarea Senatului în activitatea politică este mult mai redusă decât cea a Camerei Reprezentanţilor.
Polonia

Competenţele celor două Camere nu sunt egale, Camera inferioară având rolul predominant în procesul legislativ. Constituţia consacră un sistem delicat, de echilibru între puterile statului, care înclină spre un regim prezidenţial. Cu votul a 3/5 din numărul deputaţilor, Camera inferioară poate adopta un act normativ trimis de Preşedintele ţării spre reexaminare.
Atât Senatul cât şi Camera Deputaţilor au drept de iniţiativă legislativă.
Şedinţele comune sunt conduse de Preşedintele Camerei Deputaţilor şi numai în lipsa acestuia de Preşedintele Senatului. 
Proiectele de lege trimise Senatului de către Camera Deputaţilor, pot fi adoptate de Senat fără nici un amendament, cu amendamente sau pot fi respinse. Hotărârea Senatului de adoptare a unei legi la care a făcut amendamente sau de respingere a unui proiect de lege se consideră aprobată dacă nu este respinsă de Sejm (Camera Deputaţilor) cu majoritatea absolută a voturilor deputaţilor. 

După adoptarea Legii bugetului de stat de către Camera inferioară, Senatul are la dispoziţie 20 de zile pentru examinarea acesteia (în procedura ordinară termenul este de 30 de zile).
 În cazul proiectelor de legi constituţionale (de revizuire a Constituţiei), Senatul are la dispoziţie 60 de zile pentru dezbatere. Proiectele de revizuire a Constituţiei trebuie adoptate în formă identică de cele două Camere.   
Competenţa de control al Guvernului revine Camerei Deputaţilor, şi nu Senatului.  
Spania

Senatul are un rol important în dezvoltarea comunităţilor regionale şi locale. Camera superioară are un rol instituţional important în acest domeniu, atât datorită specializării în domeniu, cât şi caracterului constituţional al acestei competenţe (Constituţie, art. 69.1).  

Cele două Camere au competenţe similare în ce priveşte problemele regionale, dar,  potrivit Constituţiei, Senatul îşi poate exprima opiniile legate de aceste probleme înaintea Congresului. Aceste competenţe privesc:

- aprobarea acordurilor de cooperare între comunităţile locale (Constituţie, art 145.2);

- transferul de fonduri în domeniul distribuirii şi regularizării Fondului de Compensare inter-teritorială (Constituţie, art. 158.2);

- implementarea măsurilor necesare funcţionării Comisiilor de auto-guvernare, potrivit competenţelor legale sau pentru prevenirea desfăşurării de acţiuni care lezează interesele generale ale Spaniei (Constituţie, art.155).  

Trăsătura caracteristică a procedurii legislative a Parlamentului spaniol constă în faptul că toate proiectele legislative se depun la Congresul Deputaţilor. La Senat, se depun numai legile privind Fondul de Compensare inter-teritorială (în virtutea competenţei constituţionale de reprezentare teritorială). 

Proiectele adoptate de Congres sunt trimise Senatului, care le poate opune un veto sau le poate aduce amendamente. Exprimarea unui veto de către Senat echivalează cu dezacordul acestei Camere faţă de proiectul respectiv. Conform art.90, alin.2 din Constituţie, Senatul poate să opună veto-ul său în termen de două luni de la primirea proiectului de lege spre dezbatere. Veto-ul trebuie adoptat cu majoritate absolută de voturi. Proiectul de lege nu poate fi supus sancţionării şi promulgării Regelui decât dacă Congresul Deputaţilor a adoptat textul iniţial cu majoritate absolută în caz de veto, sau cu majoritate simplă, după ce au trecut două luni de la prezentarea veto-ului. În cazul proiectelor de lege considerate urgente de Guvern sau de Congresul Deputaţilor, termenul de două luni de care dispune Senatul pentru a opune veto-ul sau pentru a aduce amendamente proiectului respectiv este redus la 20 de zile. 

În cazul în care proiectul adoptat de Congres a primit veto-ul Senatului va fi trimis primei Camere spre o nouă dezbatere. Dacă în urma acestei reexaminări deputaţii aprobă amendamentele cu majoritate simplă, acestea sunt incluse în textul adoptat de Congres. 

Guvernul este responsabil din punct de vedere politic doar faţa Congresului. 
Federaţia Rusă

Parlamentul federaţiei Ruse, Adunarea Federală, este organul reprezentativ şi legislativ al Federaţiei Ruse şi este alcătuit din Consiliul Federaţiei şi Duma de Stat. Consiliul Federaţiei este compus din 178 de membri, câte doi reprezentanţi ai subiecţilor federali
 - entităţi administrativ-teritoriale (unul din partea organelor reprezentative şi unul din partea organelor executive). Duma de Stat este alcătuită din 450 de deputaţi, aleşi pe 4 ani
.
Camera superioară a Adunării Federale – Consiliul Federaţiei – este o cameră considerată mult mai protocolară decât Duma de Stat, iar datorită modului federalist în care este desemnată, mult mai puţin supusă schimbărilor radicale decât camera inferioară a Parlamentului.

Consiliul Federaţiei trebuie să coopereze cu Duma de Stat pentru completarea şi votarea legilor organice, legilor bugetelor, regulamentelor vamale, ratificarea tratatelor internaţionale şi în ceea ce priveşte monitorizarea datoriei externe.

Consiliul cooperează cu Duma de Stat pentru conceperea şi votarea proiectelor de legi. Legile federale cu privire la buget, regulamentele vamale, creditele publice şi ratificarea tratatelor internaţionale sunt discutate în Consiliu, după ce au fost votate de Duma de Stat, unde sunt prezentate, pentru început, în majoritatea lor.

Puterile speciale acordate Consiliului Federaţiei includ dreptul de modificare a graniţelor dintre subiecţii federali, de aprobare a decretelor prezidenţiale, de declarare a declanşării alegerilor prezidenţiale, de punere sub acuzare a preşedintelui, de numire a judecătorilor Curţii Constituţionale, Curţii Supreme şi a Înaltei Curţi de Arbitraj, precum şi de a lua decizii cu privire la utilizarea forţelor armate ruse în acţiuni în afara graniţelor ţării.

Pentru ca legile să fie aprobate de Consiliul Federaţiei, e nevoie de votul favorabil a cel puţin jumătate din cei 176 de senatori. În cazul legilor constituţionale federale, e nevoie de votul favorabil a ¾ dintre senatori pentru a fi aprobate. Dacă Senatul îşi exprimă veto-ul în cazul unei legi aprobate de Duma de Stat, cele două camere formează un Comitet de Conciliere pentru găsirea unui compromis, care trebuie să treacă din nou prin procedurile de aprobare.
După restructurarea din 2004, prin numirea directă a organelor de conducere a executivelor regionale de la Moscova, sprijinitorii ideii federaliste susţin că prin această reformă a fost scăzută importanţa camerei superioare. Federaliştii afirmă că, dacă înainte Consiliul Federaţiei era un corp legiuitor, care reflecta interesele regionale, restructurarea din 2004 a dus la o centralizare excesivă a deciziilor acestei camere a Parlamentului, neglijând interesele regionale. 

Statele Unite ale Americii

Congresul este format din două camere legislative: Senatul şi Camera Reprezentanţilor şi are, în principal, două funcţii: votarea legilor şi controlul asupra executivului. Această ultimă funcţie este limitată în raport cu funcţia de control exercitată de organul legislativ în regimurile parlamentare.

În prezent, Camera Reprezentanţilor este formată din 435 de membri (deputaţi), dar numărul fotoliilor parlamentare nu este fix, ci corespunde numărului populaţiei din fiecare stat. Din 10 în 10 ani se stabileşte un nou raport în funcţie de modificările demografice. Durata mandatului este de 2 ani.

Senatul este compus din 100 de senatori – reprezentanţi ai statelor. Fiecare stat este reprezentat de 2 senatori. Durata mandatului este de 6 ani. O treime din numărul senatorilor se reînnoieşte din 2 în doi ani, evitându-se ca mandatul celor doi senatori care reprezintă un anumit stat să se sfârşească la aceeaşi dată.

Între cele două Camere ale Congresului nu există o ierarhie valorică, ambele având, în general, acelaşi statut constituţional faţă de celelalte două puteri. Cu alte cuvinte, Senatul şi Camera Reprezentanţilor au puteri constituţionale egale. Cu toate acestea, Constituţia stabileşte unele diferenţe de competenţă între cele două, în materie de taxe şi impozite în sensul în care Camera Reprezentanţilor deţine prioritatea faţă de Senat.

Senatului îi revin prerogative constituţionale exclusive în domeniul relaţiilor internaţionale (preşedintele încheie tratate internaţionale prin şi cu avizul şi acordul Senatului). De asemenea, Senatul aprobă numirile în posturi diplomatice şi consulare, precum şi cele ale judecătorilor Curţii Supreme. Cele două Camere au fiecare un rol bine definit şi complementar în procedura de impeachment.

În ceea ce priveşte procesul legislativ, cele două Camere cooperează ca parteneri egali.

Dreptul de iniţiativă legislativă revine fiecărui membru al Congresului şi Administraţiei.  Cetăţenii şi diverse organizaţii sociale pot propune, prin intermediul membrilor Congresului sau prin proceduri speciale, proiecte de lege vizând reglementarea unor interese personale sau de grup. Cele mai multe proiecte legislative sunt introduse în Congres de către Administraţie. 

Procedura legislativă cuprinde trei lecturi. După adoptarea unei legi, de către una din Camerele Congresului, legea este înaintată celeilalte, unde procedura legislativă se reia după acelaşi tipar.

Congresul este direct interesat să aibă o reprezentare exactă a modului în care legile pe care le votează sunt puse în aplicare de Administraţie şi respectate. Comitetele celor două Camere ale Congresului exercită un control de specialitate asupra unor departamente sau servicii ale Administraţiei. Uneori puterea Congresului este contestată de Administraţie. În aceste situaţii, ultimul cuvânt îl au instanţele de judecată.

O formă particulară de control este procedura de impeachment prevăzută în art.1, paragraful 2 şi 3 din Constituţie. Portivit acestor prevederi, Camera Reprezentanţilor are „puterea exclusivă de punere sub acuzare a demnitarilor” iar Senatul are „puterea exclusivă de a judeca punerile sub acuzare”. 

Tabel. Competenţele Camerele Superioare în statele europene
	Ţara
	Competenţele Camerelor Superioare

	Austria
	· Tratatele cu privire la landuri

· Legile constituţionale cu privire la landuri

	Belgia
	· Revizuirea Constituţiei

· Statutul monarhiei

· Legi importante (tratate internaţionale, acorduri interne de cooperare, jurisdicţii, naţonalite)

	Cehia
	Bicameralismul integral în ceea ce priveşte dreptul electoral, funcţionarea camerelor sau regulamentul Senatului. În rest, Senatul nu poate să se opună, în mod hotărâtor, primei camere. Senatul dispune de un veto constituţional pentru toate tratatele şi legile cu privire la drepturile omului.

	Franţa
	· Revizuirea Constituţiei

· Statutul Senatului

	Germania
	· Revizuirea Constituţiei 

· Taxele fiscale la nivelul landurilor

· Suveranitatea administrativă a landurilor

· Transpunerea principiului subsidiarităţii

	Irlanda
	· Revizuirea Constituţiei

· Relaţii internaţionale                  Competenţe particulare

· Statutul Preşedintelui

	Italia
	Dizolvarea unui Consiliu regional  => Competenţe particulare

	Olanda
	· Statutul monarhiei

· Starea de război

· Starea de necessitate

	Polonia
	· Organizarea referendumului

· Sesizarea tribunalului constituţional

	România
	·  Competenţe egale: revizuirea Constituţiei

· Sedinţe comune: 

· Moţiunea de cenzură

· Aderarea UE şi NATO

· Senatul are ultimul cuvânt în următoarele domenii:

· Ratificarea tratatelor şi acordurilor internaţionale şi aplicarea lor

· Cea mai mare parte a legilor organice

 

	Rusia
	Diverse competenţe specifice pentru fiecare cameră

Ultimul cuvât îl are Duma, mai puţin în ceea ce priveşte legile cele mai importante pe care Duma nu poate să le adopte decât cu o majoritate specifică pentru a trece de veto-ul Consiliului Federaţiei

	 
	 

	Slovenia
	Competenţe foarte limitate pentru cea de a doua Cameră care are doar dreptul de propunere legislativă, de amendament, de a solicita o a doua lectură sau de solicita organizarea unui referendum

	Spania
	· Revizuirea Constituţiei

· Administraţia locală şi comunităţile autonome (dar Congresul poate avea ultimul cuvânt)

